Broj: 711-I-515-P-136/18-02-16

Zagreb, 11. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Mojzeša, zamjenika općinskog načelnika Općine Podgorač,** na 5. sjednici, održanoj 11. travnja 2018.g., donosi sljedeću

**ODLUKU**

1. **Pokreće se postupak protiv dužnosnika Josipa Mojzeša, zamjenika općinskog načelnika Općine Podgorač, zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 14. prosinca 2017. g., podnese pravilno i potpuno ispunjeni obrazac izvješća o imovinskom stanju dužnosnika** **povodom ponovnog izbora na dužnost zamjenika općinskog načelnika Općine Podgorač.**
2. **Poziva se dužnosnik Josip Mojzeš da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Josip Mojzeš povodom obnašanja dužnosti zamjenika općinskog načelnika Općine Podgorač obvezan postupati sukladno odredbama ZSSI-a.

Člankom 8. stavkom 3. ZSSI-a propisana je obveza dužnosnika koji su ponovno na izborima izabrani ili imendani na istu dužnost, bez obzira obnašaju li dužnost profesionalno ili neprofesionalno, da u roku od 30 dana od dana stupanja na dužnosti, na početku novog mandata, podnesu izvješće Povjerenstvu o svojoj imovini, te imovini bračnog ili izvanbračnog druga i malodobne djece, sa stanjem na taj dan. Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a.

Obveze koje za dužnosnika proizlaze iz članka 8. i članka 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u Registar dužnosnika Povjerenstvo je utvrdilo kako je dužnosnik Josip Mojzeš obnašao dužnost zamjenika općinskog načelnika Općine Podgorač u mandatu od 24. svibnja 2013. g. do 28. svibnja 2017. g., te da je 29. svibnja 2017. g. ponovno izabran na dužnost zamjenika općinskog načelnika Općine Podgorač.

Dužnosnik Josip Mojzeš podnio je Povjerenstvu izvješće o imovinskom stanju dužnosnika povodom ponovnog izbora na dužnost zamjenika općinskog načelnika Općine Podgorač, koje je u knjigama ulazne pošte Povjerenstva zaprimljeno 22. rujna 2017. g., pod brojem: 711-U-5981-IK-2736/17-01-3.

Sukladno članku 23. stavku 1. ZSSI-a, Povjerenstvo je izvršilo prethodnu (administrativnu) provjeru podataka iz podnesenog izvješća te utvrdilo kako dužnosnik Josip Mojzeš nije pravilno i potpuno ispunio obrazac izvješća o imovinskom stanju povodom ponovnog izbora na dužnost zamjenika općinskog načelnika Općine Podgorač, s obzirom da nije naveo način stjecanja štednje u iznosu od 100.000,00 kuna, iznos plaće bračnog druga na godišnjoj razini i funkciju koju obavlja u DVD-u Podgorač, dok je potrebno ispustiti podatke o boravištu i poslovima koje obavljao 12 mjeseci prije stupanja na dužnost s obzirom da je nastavio s obavljanjem istih.

Sukladno članku 10. stavku 1. ZSSI-a, Povjerenstvo je zaključkom broj: 711-I-1928-IK-2736/17-02-9 od 10. studenog 2017. g. pozvalo dužnosnika Josipa Mojzeša da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom ponovnog izbora na dužnost zamjenika općinskog načelnika Općine Podgorač u skladu s uputom iz obrazloženja toga zaključka u roku od 15 dana od dana primitka zaključka.

Uvidom u povratnicu utvrđeno je kako je dužnosnik Josip Mojzeš zaprimio zaključak Povjerenstva 28. studenog 2017. g.

S obzirom da dužnosnik Josip Mojzeš u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a donijelo odluku o pokretanju postupka zbog moguće povrede odredbi članka 8. i članaka 9. ZSSI-a.

Sukladno odredbi članka 39. stavka 3. ZSSI-a poziva se dužnosnik Josip Mojzeš da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Josip Mojzeš, elektronička dostava
2. Objava na internetskoj stranici Povjerenstva
3. Pismohrana